รับบริจาคโลหิตวันแรกของปี 2565 ส่งต่อความสุขและเป็นของขวัญให้กับผู้ป่วยและโรงพยาบาลที่ขาดแคลนทั่วประเทศ
บรรยากาศที่ศูนย์บริการโลหิตแห่งชาติ สภากาชาดไทย หลังเปิดให้รับบริจาคโลหิตให้แก่ประชาชนเป็นวันแรกของปี 2565 ตลอดทั้งวันพบมีประชาชนจำนวนมากทยอยเดินทางมาบริจาคโลหิตให้กับสภากาชาดไทย เพื่อใช้เป็นโลหิตสำรองในการรักษาผู้ป่วยและส่งต่อให้กับโรงพยาบาลที่ขาดแคลนโลหิตทั่วประเทศ รวมถึงเป็นการส่งต่อความสุขเป็นของขวัญปีใหม่ให้กับผู้ป่วยที่ขาดแคลนโลหิตทั่วประเทศ ภายใต้มาตรการป้องกันการแพร่ระบาดของโรคโควิด-19 ของสภากาชาดไทย สำหรับผู้ที่บริจาคโลหิตระหว่างวันที่ 2-9 มกราคม 2565 จะได้รับปฎิทินหนูแดง ชุด 12 เรื่องน่ารู้ เป็นที่ระลึก โดยนางศิริพัณธ์ เหมืองสิน กล่าวถึงการบริจาคโลหิตในครั้งนี้ว่า ตนได้บริจาคโลหิตครั้งนี้เป็นครั้งที่ 53 แล้ว โดยตนได้บริจาคโลหิตอยู่เป็นประจำ ซึ่งเราจะได้สุขภาพที่แข็งแรงจากการผลัดเปลี่ยนเลือดใหม่ ขณะเดียวกันช่วงปีใหม่นี้ เป็นช่วงที่ต้องการเลือดค่อนข้างมาก ตนจึงอยากช่วยเหลือผู้อื่น รวมถึงเชิญชวนสำหรับผู้ที่ยังไม่เคยบริจาคให้มาร่วมกันบริจาคโลหิตให้กับสภากาชาดไทยอีกด้วยสำหรับผู้ที่ต้องการบริจาคโลหิตให้กับสภากาชาดไทย มีการเตรียมตัวก่อนเข้ารับบริจาค ได้แก่ นอนหลับพักผ่อนให้เพียงพอ รับประทานอาหารก่อนรับการบริจาค 6 ชั่วโมง ดื่มน้ำให้เพียงพอก่อนเข้ารับบริจาค  30 นาที งดเครื่องดื่มแอลกอฮอล์ 24 ชั่วโมง และงดสูบบุหรี่ทั้งก่อนและหลังบริจากโลหิต 1 ชั่วโมง